A BIZOTTSÁG (EU) 2019/50 RENDELETE

(2019. január 11.)

a 396/2005/EK európai parlamenti és tanácsi rendelet II., III., IV. és V. mellékletének a bizonyos termékekben, illetve azok felületén található klórantraniliprol, klomazon, ciklaniliprol, fenazakin, fenpikoxamid, fluoxastrobin, lambda-cihalotrin, mepikvát, hagymaolaj, tiakloprid és valifenalát megengedett szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére, 14. cikke (1) bekezdésének a) pontjára, valamint 18. cikke (1) bekezdésének b) pontjára,

mivel:

(1) A klomazon, a fluoxastrobin, a lambda-cihalotrin, a mepikvát és a tiakloprid tekintetében alkalmazandó megengedett szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. A klórantraniliprol, a fenazakin és a valifenalát tekintetében alkalmazandó MRL-eket az említett rendelet III. mellékletének A. része állapította meg. A ciklaniliprol, a fenpikoxamid és a hagymaolaj tekintetében az említett rendelet nem határozott meg MRL-eket, és ezek nem szerepelnek annak IV. mellékletében sem, ezért esetükben a rendelet 18. cikke (1) bekezdésének b) pontjában előírt 0,01 mg/kg alapértelmezett érték alkalmazandó.

(2) 2009. július 4-én a Codex Alimentarius Főbizottság a Codex által meghatározott maximális szermaradék-határértéket (CXL-t) fogadott el a rozsban előforduló lambda-cihalotrin tekintetében. (2)

(3) A 178/2002/EK európai parlamenti és tanácsi rendelet (3) 5. cikkének (3) bekezdése szerint amennyiben léteznek nemzetközi szabványok, vagy a közeljövőben ilyen szabványokat vezetnek be, az élelmiszerjogi rendelkezések előkészítése vagy kiigazítása során tekintettel kell lenni e szabványok rendelkezéseire, kivéve, ha a szabványok vagy azok vonatkozó részei nem tekinthetők az élelmiszerjog törvényes céljainak megvalósítására alkalmas, illetve az ilyen célok megvalósítását hatékonyan szolgáló eszközöknek, vagy tudományos okok szólnak figyelembevételük ellen, vagy ha az említett szabványok figyelembevétele az Unióban megfelelőnek minősített védelemtől eltérő mértékű védelmet eredményezne. Ezenfelül az említett rendelet 13. cikkének e) pontja értelmében az Unió elősegíti a nemzetközi műszaki szabványok és az élelmiszerjog összhangjának megteremtését, eközben gondoskodva arról, hogy az Unió területén érvényes, magas szintű védelem szintje ne csökkenhessen.

(4) A rozsban előforduló lambda-cihalotrinra vonatkozó CXL az uniós fogyasztók számára biztonságos (4), ezért MRL-ként fel kell venni a 396/2005/EK rendeletbe.

(5) Egy, a klomazon hatóanyagot tartalmazó növényvédő szer kamilla és főzőbanán esetében való használatának engedélyezésére irányuló eljárás keretében az érvényben lévő MRL-ek módosítása iránti kérelmet nyújtottak be a 396/2005/EK rendelet 6. cikke (1) bekezdésének megfelelően.

(6) A fluoxastrobinnak a fokhagyma, a repcemag, a lenmag, a mák, a mustármag és a gomborkamag esetében való használata tekintetében is benyújtottak ilyen kérelmet. A mepikvátnak a repcemag, a lenmag, a mák, a mustármag, a gomborkamag, a napraforgómag, a máj (sertés-, juh- és kecske-), a vese (sertés-), a tej és a tojás esetében való használata tekintetében szintén benyújtottak ilyen kérelmet. A tiaklopridnak a borágó magja és a retek esetében való használata tekintetében nyújtottak be ilyen kérelmet. A valifenalátnak a paradicsom, a padlizsán, a saláta, a hagyma, a salottahagyma és a fokhagyma esetében való használata tekintetében nyújtottak be ilyen kérelmet.

(7) Az 396/2005/EK rendelet 6. cikkének (2) és (4) bekezdésével összhangban a klórantraniliprol és a fenazakin komló és mandula esetében való egyesült államokbeli használata kapcsán nyújtottak be kérelmeket. A kérelmezők állításai szerint a szóban forgó anyagoknak az Egyesült Államokban az említett terményekre való engedélyezett használata a 396/2005/EK rendeletben megállapított MRL-eknél magasabb szermaradék-értékeket eredményez, ezért magasabb MRL-eket kell megállapítani annak érdekében, hogy ezek behozatalát ne gátolják kereskedelmi akadályok.

(8) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottság részére.

(9) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (5) adott ki. Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(10) A fluoxastrobin tekintetében a Hatóság megvizsgált egy, annak a hagymák tekintetében alkalmazandó MRL-je megállapítására irányuló kérelmet, és a javasolt MRL-ről indokolással ellátott véleményt adott ki. (6) Az MRL-ek extrapolációjára vonatkozó jelenlegi uniós iránymutatásokkal összhangban helyénvaló az említett MRL-t a fokhagyma esetében is ugyanazon a szinten meghatározni.

(11) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(12) A mepikvát tekintetében az (EU) 2016/1003 bizottsági rendelet (7) ideiglenes MRL-eket állapított meg a termesztett gombák esetében 2018. december 31-ig egy olyan keresztszennyeződés kezelése érdekében, amelyet a nem kezelt termesztett gombáknak a mepikváttal jogszerűen kezelt szalmával való érintkezése váltott ki. A tagállamok és a Hatóság nemrégen olyan nyomonkövetési adatokat nyújtottak be, amelyek igazolják, hogy a mepikvát szermaradékai még mindig a vonatkozó kimutatási határ feletti szinteken fordulnak elő. Ezért helyénvaló a jelenlegi, 0,09 mg/kg-ban megállapított MRL érvényességét meghosszabbítani. Az említett MRL-t felül fogják vizsgálni az e rendelet kihirdetését követő négy éven belül rendelkezésre álló információk figyelembevételével.

(13) A lambda-cihalotrin tekintetében megállapított több MRL-t módosított az (EU) 2018/960 bizottsági rendelet (8). Az említett rendelet 2019. január 26-ától a kimutatási határra csökkenti a rozs tekintetében megállapított MRL-t, a CXL-t pedig elhagyja. A jogbiztonság érdekében az e rendeletben meghatározott MRL-t célszerű ugyanettől az időponttól alkalmazni.

(14) A fenpikoxamid jóváhagyására vonatkozó kérelem összefoglaló dokumentációja egy MRL megállapítása iránti kérelmet is tartalmazott az 1107/2009/EK európai parlamenti és tanácsi rendelet (9) 8. cikke (1) bekezdése g) pontjának megfelelően. A kérelmet az érintett tagállam az említett rendelet 11. cikke (2) bekezdésének megfelelően értékelte. A Hatóság is értékelte a kérelmet, és a hatóanyag esetében felmerülő kockázatok értékelésének szakmai vizsgálatából levont következtetést adott ki, a rozs és a búza esetében való használatra vonatkozó MRL-ek megállapítását az Unióban mérvadó helyes mezőgazdasági gyakorlatok alapján javasolta, ahogy a Panamából származó banán behozatalára vonatkozó tűréshatár iránti kérelem esetében is. (10)

(15) Az (EU) 2018/1295 bizottsági végrehajtási rendelet (11) egyszerű anyagként jóváhagyta a hagymaolaj használatát. Az említett anyag felhasználási feltételei várhatóan nem vezetnek az élelmiszerekben és a takarmányokban olyan mennyiségű maradékanyag jelenlétéhez, ami kockázatot jelentene a fogyasztókra nézve. Ezért az említett anyagot indokolt felvenni a 396/2005/EK rendelet IV. mellékletébe.

(16) A ciklaniliprol hatóanyagot az (EU) 2017/357 bizottsági végrehajtási rendelet (12) nem hagyta jóvá. Mivel a 396/2005/EK rendelet nem állapított meg MRL-eket, helyénvaló ezt az anyagot felvenni az említett rendelet V. mellékletébe.

(17) A Hatóság indokolással ellátott véleményei és következtetései alapján és a tárgy szempontjából lényeges tényezőket figyelembe véve az MRL-ek megfelelő módosításai megfelelnek a 396/2005/EK rendelet 14. cikke (2) bekezdésében szereplő követelményeknek.

(18) A 396/2005/EK rendeletet ezért ennek megfelelően módosítani kell.

(19) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III., IV. és V. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő napon lép hatályba. Ezt a rendeletet 2019. január 1-jétől kell alkalmazni. Ezt a rendeletet azonban 2019. január 26-ától kell alkalmazni a rozsban előforduló lambda-cihalotrin tekintetében.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2019. január 11-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-41%252Fal32_24e.pdf.

A FAO és a WHO közös élelmiszerszabvány-programjával foglalkozó Codex Alimentarius Bizottság, harminckettedik ülés, Róma, Olaszország, 2009. június 29. – július 4., III. és IV. függelék.

(3) Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.).

(4) Revision of the review of the existing maximum residue levels for the active substance lambda-cyhalothrin (A lambda-cihalotrinra vonatkozó meglévő szermaradék-határértékek felülvizsgálatának áttekintése), EFSA Journal 2015;13(12):4324.

(5) Az EFSA tudományos jelentéseinek internetes elérhetősége:

http://www.efsa.europa.eu

Reasoned opinion on the modification of the existing maximum residue levels for clomazone in chamomiles and plantains. (Indokolással ellátott vélemény a kamillában és a főzőbanánban előforduló klomazonra vonatkozó jelenlegi MRL-ek módosításáról). EFSA Journal 2018;16(6):5316.

Reasoned opinion on the modification of the existing maximum residue levels for fluoxastrobin in oilseeds. (Indokolással ellátott vélemény az olajos magvakban előforduló fluoxastrobinra vonatkozó jelenlegi MRL-ek módosításáról) EFSA Journal 2018;16(7):5381.

Reasoned opinion on the modification of the existing maximum residue levels for mepiquat in various oilseeds and animal commodities. (Indokolással ellátott vélemény az egyes olajos magvakban és állati eredetű termékben előforduló mepikvátra vonatkozó jelenlegi MRL-ek módosításáról) EFSA Journal 2018;16(7):5380.

Reasoned opinion on the modification of the existing maximum residue levels for thiacloprid in corn gromwell seeds and radish. (Indokolással ellátott vélemény a mezeigyönygyköles-magokban és a retekben előforduló tiaklopridra vonatkozó jelenlegi MRL-ek módosításáról) EFSA Journal 2018;16(6):5313.

Reasoned opinion on the modification of the existing maximum residue levels for valifenalate in various crops. (Indokolással ellátott vélemény a különböző haszonnövényekben előforduló valifenalátra vonatkozó jelenlegi MRL-ek módosításáról) EFSA Journal 2018;16(6):5289.

Reasoned opinion on the setting of an import tolerance for chlorantraniliprole in hops.(Indokolással ellátott vélemény a komlóban előforduló klórantraniliprolra vonatkozó importtolerancia meghatározásáról) EFSA Journal 2018;16(6):5312.

Reasoned opinion on the setting of an import tolerance for fenazaquin in almonds.(Indokolással ellátott vélemény a mandulában előforduló fenazakinra vonatkozó importtolerancia meghatározásáról) EFSA Journal 2018;16(7):5330.

(6) Reasoned opinion on the review of the existing maximum residue levels (MRLs) for fluoxastrobin according to Article 12 of Regulation (EC) No 396/2005. (Indoklással ellátott vélemény a fluoxastrobin MRL-jeinek a 396/2005/EK rendelet 12. cikke szerinti felülvizsgálatáról) EFSA Journal 2012;10(12):3012.

(7) A Bizottság (EU) 2016/1003 rendelete (2016. június 17.) a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található abamektin, acekinocil, acetamiprid, benzovindiflupir, brómxinil, fludioxonil, fluopikolid, foszetil, mepikvát, prokinazid, propamokarb, prohexadion és tebukonazol maradékanyag-határértéke tekintetében történő módosításáról (HL L 167., 2016.6.24., 46. o.).

(8) A Bizottság (EU) 2018/960 rendelete (2018. július 5.) a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található lambda-cihalotrin megengedett maradékanyag-határértékei tekintetében történő módosításáról (HL L 169., 2018.7.6., 27. o.).

(9) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(10) Conclusion on the peer review of the pesticide risk assessment of the active substance fenpicoxamid (XDE-777). (A fenpikoxamid hatóanyagú növényvédő szereknél felmerülő kockázatok értékelésének szakmai vizsgálatából levont következtetés) EFSA Journal 2018;16(1):5146.

(11) A Bizottság (EU) 2018/1295 végrehajtási rendelete (2018. szeptember 26.) a hagymaolaj egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (HL L 243., 2018.9.27., 7. o.).

(12) A Bizottság (EU) 2017/357 végrehajtási rendelete (2017. február 28.) a ciklaniliprol hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása megtagadásáról (HL L 54., 2017.3.1., 4. o.).